text: Frygt for indebrændte ved gårdbrand
  29 november 2014 kl. 11.28
  En landejendom på Kristen Koldsvej lidt syd for Skærbæk er her til formiddag brændt ned.
  Vagtchefen ved Falck i Tønder oplyser til TV SYD, at der lige nu er gang i efterslukningen af branden. Endnu er det ikke muligt at sende folk ind i de dele af huset, hvor det frygtes at der er indebrændte.
  Gavle og skorstene står så usikkert, at hverken Falcks 12 mand eller Beredskabsstyrelsen 8, kan komme ind og se nærmere.
  En kran er lige nu i gang med at fjerne den ene gavl.
  Røgdykkere har tidligere på formiddagen været inde i de dele af huset, der har været forsvarlige at gå ind i.
  